作者:韋應物
標題:秋集罷還途中作，謹獻壽春公、黎公
內容:束帶自衡門，奉命宰王畿。君侯枉高鑒，舉善掩瑕疵。斯民本已安，工拙兩無施。何以酬明德，歲晏不磷緇。時節乃來集，欣懷方載馳。平明大府開，一得拜光輝。溫如春風至，肅若嚴霜威。群屬所載瞻，而忘倦與饑。公堂燕華筵，禮罷複言辭。將從平門道，憩車灃水湄。山川降嘉歲，草木蒙潤滋。孰雲還本邑，懷戀獨遲遲。